《长江问对篇》
宋代·章公权

问长江，以汝卫南邦，
北人遥想心已降。方今大势全倚汝，
不知汝亦许不许。国人皆悠悠，
我心良独忧。长城已坦道，
黄河已安流。淮边日夜风飕飕，
汝今孤矣非昔比。问汝若何真可倚。
长江对，壮尔南邦以吾在，
今来古往只东流，人世兴亡自更改。
句践临齐晋，刘裕入长安，
项王北渡黄河西破关，北方或可取，
吾不为君阻。赤壁中流曾丧兵。
广陵望见波涛惊，瓜步欲渡说虚声。
南方长可守，吾独为君有。
吾之势何但抵长城，长城今已平。
吾之力可以当百万，百万昔尝散。
吾能限南北，不能输事力。
吾能鼓风涛，不能用英豪。
君不见吴之末，陈之季，
岂必斯时吾独异。朝无政事国无人，
乌有长江专可倚。辱君有问答君知，
正恐知之亦忽之。烦君奉此献之国，
索勿俟大寒时。

作者简介：章公权，字行之，号仙岩（《自号录》），龙泉（今属浙江）人。理宗淳祐元年（一二四一）进士。十二年，为太学正（《景定建康志》卷四五《天庆观记》）。累知连州。明成化《处州府志》卷一三有传。